童丱須知 夫婦篇
作者：史浩
朝代：宋

paragraphs: 天地生萬物，陰陽相配偶。
兩家因媒妁，是以爲夫婦。
男貴有器識，不問財薄厚。
女貴有賢行，不問色妍醜。
二者既相值，家肥得長久。
二者儻不然，舉動多掣肘。
夫無婦承順，何以事父母。
婦無夫應援，何以事姑舅。
外或專放蕩，薄游酗樽酒。
內或資悍厲，爭競恣紛糾。
儻信牝雞晨，長舌肆讒口。
離間骨肉親，敗亂廉潔守。
居官鮮德操，居家失孝友。
漸漬不覺知，頓使初心負。
故須礪剛方，循循常善誘。
使其良心生，悔恨能自咎。
若也縱沉迷，一切俱聽受。
冥然在世間，禽獸而牝牡。
堂堂六尺軀，方足俱圓首。
聰明不下人，何乃畏仇偶。
子孫則象之，餘殃貽厥後。
吾言誠伐病，宜以銘座右。